C 152/136
EL
Επίσημη Εφημερίδα της Ευρωπαϊκής Ένωσης
6.4.2022
3.2.
Η ΕΟΚΕ εκτιμά τα επιτεύγματα της οδηγίας για την ενεργειακή απόδοση.
Ταυτόχρονα, η ΕΟΚΕ έχει πλήρη επίγνωση των ελλείψεων στις συλλογικές προσπάθειες της ΕΕ για τη μείωση της κατανάλωσης ενέργειας. 3.3.
Η πανδημία COVID-19 έχει υπονομεύσει τις συλλογικές προσπάθειες της ΕΕ και θα έχει, ασφαλώς, περαιτέρω επιπτώσεις όσον αφορά την επίτευξη υψηλότερων στόχων.
Για την επίτευξη των ενδεικτικών εθνικών συνεισφορών θα απαιτηθούν μεγαλύτερες προσπάθειες από όλα τα κράτη μέλη.
Η ΕΟΚΕ συνιστά τον συνδυασμό συμβατών με μια καλά ρυθμισμένη αγορά μέσων όπως οι φόροι, οι δασμοί και τα περιορισμένα πλην εμπορεύσιμα δικαιώματα όπως το ΣΕΔΕ, και κανονιστικών μέτρων όπου χρειάζονται. 3.4.
Η ΕΟΚΕ επαναλαμβάνει την παρατήρηση που διατύπωσε στη γνωμοδότησή της με θέμα τον ευρωπαϊκό νόμο για το κλίμα (3) ότι ο στόχος θα πρέπει να είναι η επίτευξη της μεγαλύτερης δυνατής μείωσης των εκπομπών αερίων του θερμοκηπίου με το χαμηλότερο δυνατό κοινωνικοοικονομικό κόστος.
Πρέπει να επιτευχθεί η σωστή ισορροπία, προκειμένου να επιτευχθούν οι στόχοι της ΕΕ με το ελάχιστο συνολικό κόστος.
Η οικονομική αποδοτικότητα των μέτρων εξοικονόμησης ενέργειας συνήθως μειώνεται, καθώς αυξάνεται ο όγκος της εξοικονομούμενης ενέργειας: τα αρχικά μέτρα είναι εύκολο να εφαρμοστούν, αλλά τα περαιτέρω μέτρα είναι πιο δαπανηρά και αποφέρουν μικρότερο αποτέλεσμα.
Η πρόταση θα πρέπει να επιτύχει ισορροπία και να διασφαλίσει ότι το υπερβολικό κόστος δεν θα μετακυλισθεί στους καταναλωτές ενέργειας. 3.5.
Η ΕΟΚΕ στηρίζει τα κίνητρα και τα εργαλεία για την εφαρμογή της οδηγίας για την ενεργειακή απόδοση με στόχο τον μετριασμό των κοινωνικών επιπτώσεων της πρότασης και ώστε να βοηθηθούν οι ευάλωτοι πελάτες και τα νοικοκυριά που επλήγησαν ιδιαίτερα σφοδρά από την κρίση της νόσου COVID-19.
Συνεπώς, η ΕΟΚΕ χαιρετίζει θερμά την πρόταση για σύσταση Κοινωνικού Ταμείου για το Κλίμα, το οποίο θα πρέπει να παρέχει πρόσθετους χρηματοδοτικούς πόρους προκειμένου να αποφευχθεί η αύξηση της ενεργειακής φτώχειας, και ζητεί τη συμμόρφωση με την αρχή της «δίκαιης μετάβασης», προκειμένου να ληφθούν υπόψη οι διαφορετικές συνθήκες στα κράτη μέλη.
3.6. Η ΕΟΚΕ καλεί τα ευρωπαϊκά θεσμικά όργανα να διασφαλίσουν συνέργειες μεταξύ των πρωτοβουλιών στο πλαίσιο της δέσμης προσαρμογής στον στόχο του 55 %.
Σε περίπτωση ουσιαστικών τροποποιήσεων της δέσμης, η ΕΟΚΕ ζητεί από τα θεσμικά όργανα της ΕΕ να συντάξουν εκτίμηση επιπτώσεων.
3.7. Η ΕΟΚΕ επικροτεί τον ηγετικό ρόλο που ορίζεται στην οδηγία για τον δημόσιο τομέα, ο οποίος θα πρέπει να εργαστεί για τη μείωση της κατανάλωσης ενέργειας στις υπηρεσίες και στα κτίρια.
Η ΕΟΚΕ κατανοεί την πρόκληση που συνιστά η επίτευξη προόδου σε όλους τους σχετικούς τομείς, πρωτίστως στις μεταφορές, στα δημόσια κτίρια, στις ΤΠΕ, στον χωροταξικό σχεδιασμό και στη διαχείριση των υδάτων και των αποβλήτων.
Η ΕΟΚΕ επισημαίνει με ικανοποίηση ότι το άρθρο 6 της οδηγίας διευρύνει το πεδίο εφαρμογής της υποχρέωσης ανακαίνισης, ώστε να συμπεριλάβει όλους τους δημόσιους φορείς σε όλα τα επίπεδα διοίκησης και όλες τις πτυχές των δραστηριοτήτων τους.
Η ΕΟΚΕ τονίζει ότι για τον σκοπό αυτό θα απαιτηθεί επαρκής χρηματοδοτική συνδρομή και τεχνική βοήθεια, καθώς και καταρτισμένο προσωπικό.
Ως εκ τούτου, σύμφωνα με τη γνωμοδότησή της για την αναμόρφωση του δημοσιονομικού πλαισίου (4), η ΕΟΚΕ συνιστά την εφαρμογή του «χρυσού κανόνα» για τις δημόσιες επενδύσεις με στόχο την προστασία της παραγωγικότητας και της κοινωνικής και οικολογικής βάσης για την ευημερία των μελλοντικών γενεών.
Η ΕΟΚΕ ενθαρρύνει τις τοπικές και τις περιφερειακές αρχές να συνεργαστούν με την κεντρική διοίκηση και όλους τους φορείς του κατασκευαστικού τομέα, προκειμένου να επιτύχουν συνέργειες και να εξαλείψουν τα άσκοπα εμπόδια στην υλοποίηση των στόχων ανακαίνισης.
3.8. Η ΕΟΚΕ συμφωνεί με τα μέτρα που πρέπει να εφαρμοστούν από τον δημόσιο τομέα με σκοπό τη στήριξη του κατασκευαστικού τομέα, ιδίως των ΜΜΕ, καθώς και την ανάπτυξη και εφαρμογή νέων τεχνολογιών στο πλαίσιο της στρατηγικής «κύμα ανακαινίσεων».
Κριτήρια, όπως η οικονομική αποδοτικότητα και η οικονομική σκοπιμότητα, καθώς και ποιοτικά και κοινωνικά κριτήρια, θα πρέπει να εφαρμόζονται στις δημόσιες συμβάσεις και να συνεχίσουν να διαδραματίζουν ρόλο σε άλλους τομείς προκειμένου να διασφαλιστούν ίσοι όροι ανταγωνισμού.
3.9. Η ΕΟΚΕ επικροτεί τον δεσμευτικό χαρακτήρα του νέου στόχου της ΕΕ και, ως εκ τούτου, συνιστά οι ενδεικτικοί εθνικοί στόχοι να λαμβάνουν υπόψη τα διαφορετικά σημεία αφετηρίας και τις ιδιαίτερες εθνικές συνθήκες και τις δυνατότητες μείωσης των εκπομπών των κρατών μελών, συμπεριλαμβανομένων των νησιωτικών κρατών μελών και των νησιών, καθώς και τις προσπάθειες που καταβάλλονται σύμφωνα με τα συμπεράσματα του Συμβουλίου του Δεκεμβρίου 2020 (5).
3.10. Η ΕΟΚΕ τονίζει τη στενή σχέση ανάμεσα στην προσπάθεια για την επίτευξη της ενεργειακής απόδοσης και στην αποστολή και στους στόχους του μέσου NextGenerationEU, ιδίως του Μηχανισμού Ανάκαμψης και Ανθεκτικότητας.
Η ΕΟΚΕ ζητεί σημαντικό ποσοστό του 37 % του Μηχανισμού Ανάκαμψης και Ανθεκτικότητας που προορίζεται για πράσινα έργα, να διατεθεί σε έργα ενεργειακής απόδοσης σύμφωνα με την πραγματική ζήτηση και ανάγκη σε κάθε κράτος μέλος.
(3) (4) (5)
ΕΕ C 364 της 28.10.2020, σ. 143.
Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Αναδιαμόρφωση του δημοσιονομικού πλαισίου της ΕΕ για βιώσιμη ανάκαμψη και δίκαιη μετάβαση», εγκρίθηκε στις 20/10/2021 (ΕΕ C 105 της 4.3.2022, σ. 11).
https://data.consilium.europa.eu/doc/document/ST-22-2020-INIT/el/pdf